AaB-træner Kent Nielsen er glad for, at anfører Rasmus Würtz er klar til søndagens kamp mod FC Midtjylland.

Der er godt nyt hos AaB, der igen råder over holdets anfører Rasmus Würtz forud for søndagens topkamp i Superligaen mod FC Midtjylland. AaB-træner Kent Nielsen melder den centrale midtbanespiller helt rask til at spille kampen. - Rasmus har både trænet med tirsdag og onsdag, og han er klar til kampen. Han er helt frisk, siger Kent Nielsen. I lørdagens 5-2-sejr på udebane over AGF var det Patrick Kristensen, som vikarierede på den centrale midtbane, fordi Rasmus Würtz var ramt af sygdom. - Det er fint at have Rasmus tilbage. Patrick Kristensen spillede en rigtig fin kamp mod AGF, men der er ingen tvivl om, at i det fysiske spil og presspillet er Würtz vores bedste og stærkeste spiller. - Så derfor har han en vigtig rolle i forhold til bolderobringer og presspillet. Det er der, han virkelig bidrager i forhold til mange andre. - Det er ikke fordi, Kasper Kusk erobrer mange bolde, og der er Rasmus dygtig til at erobre bolde for både sig selv og en del andre, forklarer Kent Nielsen. FCM fører Superligaen med 42 point efter 21 spillerunder. AaB har 37 point på andenpladsen, mens FC København er placeret på tredjepladsen med 34 point. Topopgøret mellem AaB og FCM spilles søndag klokken 17.